Urmas Sepp

Urmas Sepp (29. aprill 1956 – 31. august 2002) oli eesti majandusteadlane. 

Urmas Sepp lõpetas 1978. aastal Tallinna Polütehnilise Instituudi majandusteaduskonna raamatupidamise erialal ökonomisti kutsega, 1983. aastal sai majandusteaduskandidaadiks (väitekiri teemal "Majandusefektiivsuse määratlemine tootmispotentsiaali alusel") ning 1988. aastal majandusdoktoriks (doktoritöö teemal "Majanduskasvu sünteetiliste komponentide kompositsioon").

Aastatel 1980–1984 oli Urmas Sepp Eesti Teaduste Akadeemia Majanduse Instituudi nooremteadur, 1984–1985 grupijuhataja, 1985–1990 vanemteadur, 1990–1991 juhtivteadur ning 1991–1993 makroökonoomika osakonna juhataja. Aastatel 1989–1991 oli ta ühtlasi Tallinna Tehnikaülikooli professor. Alates 1993. aastast oli Urmas Sepp Eesti Panga keskpangapoliitika osakonnajuhataja asetäitja ning hilisem makromajanduse (alates 1999. aastast majandusuuringute) osakonna juhataja. 

Urmas Sepp osales Eesti iseseisvuse algusaastatel majandussüsteemi taasloomises, kuuludes valitsuse majanduskomisjoni, hinnakomisjoni, statistika metoodikakomisjoni ja majandusreformi komiteesse ning osaledes Eesti Tuleviku Kongressi tegevuses.

Urmas Sepp on avaldanud uurimusi erinevates majandusvaldkondades. Oma varasemas teadustöös käsitles ta tootmise efektiivsusega seotud küsimusi. Hiljem keskendus Urmas Sepp peamiselt makromajanduse modelleerimisele, sh käsitledes raha- ja vahetuskursipoliitikaga seotud teemasid. Samuti koostas ta koos professor Vello Venseliga inglise-eesti ja eesti-inglise majandussõnastiku.

Urmas Sepp suri 31. augustil 2002 ja ta maeti 11. septembril 2002 Liiva kalmistule.

Publikatsioonid 

 Sepp, Urmas; Randveer, Martti; Lättemäe, Raoul. Monetary policy in Estonia: the transmission mechanism // The Euroarea and the New EU member states / edited by Lúcio Vinhas de Souza and Bas van Aarle. Houndmills [etc.], 2003, pp. 130-163. (Euro-Asian studies).
 Sepp, Urmas; Randveer, Martti. A currency board arrangement versus alternative exchange rate regimes in Estonia // Alternative monetary regimes in entry to EMU. Tallinn, 2002, lk. 363-419. Bibliogr. lk. 415-417.
 Sepp, Urmas; Lättemäe, Raoul; Randveer, Martti. The history and sustainability of the CBA in Estonia // Alternative monetary regimes in entry to EMU. Tallinn, 2002, lk. 327-362. Bibliogr. lk. 359-360.
 Sepp, Urmas. Estonia: A currency board arrangement vs Alternative Policy Rule // Factors of convergence : a collection for the analysis of Estonian socio-economic and institutional evolution / Ülo Ennuste and Lisa Wilder (eds.). Tallinn : Estonian Institute of Economics at Tallinn Technical University, 2001, lk 295-323.
 Sepp, Urmas; Vesilind, Andres; Kaasik, Ülo. Estonian inflation model // Working Papers of Eesti Pank. Tallinn, 2000, no. 1, 59 pp.
 Sepp, Urmas; Pikkani, Ramus; Rell, Mari. Eesti majanduse makromudel // Eesti Panga Toimetised. Tallinn, 1999, nr 2, 23 lk.
 Sepp, Urmas. Estonia's Transition to a Market Economy 1995 // Review of economies in transition. Helsinki, 1995, no. 5, 57 p.
 Sepp, Urmas; Vensel, Vello, Väike inglise-eesti ja eesti-inglise majandussõnastik. Eesti Entsüklopeediakirjastus. Tallinn, 1992. 86 lk ja 81 lk.
 Sepp, Urmas. Tootmisteooria ja tootmise efektiivsus : mikroökonoomiline käsitlus : loengukonspekt  / Tallinna Tehnikaülikool, statistika kateeder. Tallinn, 1991. 76 lk.
 Sepp, Urmas. Reaaltulu ja inflatsiooni hindamise teoreetilised põhimõtted : õppevahend / Tallinna Tehnikaülikool, statistika kateeder. Tallinn, 1990. 47 lk. 
 Sepp, Urmas. Tootmise kasvu sünteetiliste komponentide kontseptsiooni kasutamine majanduslikus analüüsis. Tallinn, 1989. 52 lk. (Eesti NSV Teaduste Akadeemia Ühiskonnateaduste osakond, Majanduse Instituut ; 14).

Viited

Välislingid 

 In memoriam Urmas Sepp. Kroon ja Majandus, nr. 1, 2002
 Eesti Panga teaduspreemia Urmas Sepa mälestuseks

Eesti majandusteadlased
Liiva kalmistule maetud
Sündinud 1956
Surnud 2002